ປະຊາຄົມລາວ ຫາລາຍໄດ້ ຊ່ວຍອົງການເກັບກູ້ລະເບີດ MAG ຢູ່ໃນລາວ (ວີດີໂອ)
ປະຊາຄົມລາວ ໃນເຂດນະຄອນຫລວງ ວໍຊິງຕັນ ໄດ້ຈັດງານຫາລາຍໄດ້ ເພື່ອນໍາເງິນ ໄປສົມທົບໃນການໃຊ້ຈ່າຍ ເກັບກູ້ລະເບີດ ຢູ່ ສປປ ລາວ.
ເມື່ອໄວໆມານີ້ ບັນດາສະມາຊິກປະຊາຄົມລາວ ໃນຂົງເຂດນະຄອນຫລວງວໍຊິງຕັນ ໄດ້ຈັດ ງານຫາລາຍໄດ້ ເພື່ອນໍາເງິນໄປສົມທົບເຂົ້າໃສ່ການໃຊ້ຈ່າຍ ໃນການເກັບກູ້ລະເບີດບໍ່ທັນແຕກ ທີ່ຕົກຄ້າງມາແຕ່ປາງສົງຄາມຢູ່ໃນປະເທດລາວ ກິ່ງສະຫວັນໄດ້ໄປຮ່ວມໃນງານນີ້ ແລະມີ ລາຍລະອຽດມາເລົ່າສູ່ທ່ານຟັງ ລາວເປັນປະເທດທີ່ໄດ້ຮັບເຄາະຮ້າຍຈາກການຖີ້ມລະເບີດໃສ່ຫລາຍທີ່ສຸດໃນສະໄໝ ສົງຄາມອິນໂດຈີນ ອິງຕາມຕົວເລກຂອງອົງການ MAG ກໍແມ່ນວ່າ ໃນລະຫວ່າງປີ 1964 ຫາ 1975 ລະເບີດຈໍານວນສອງລ້ານຕັນ ໄດ້ຖືກຖີ້ມລົງໃສ່ປະເທດລາວ ໃນນັ້ນ ແມ່ນຮວມທັງລະເບີດລູກຫວ່ານ ຫລື bombies 270 ລ້ານໜ່ວຍ ຊຶ່ງຍັງມີປະມານ 80 ລ້ານລູກ ທີ່ຍັງຕົກຄ້າງ ບໍ່ທັນແຕກຢູ່ໃນແຜ່ນດີນລາວ MAG ຫລື Mines Advisory Group ເປັນອົງການເກັບກູ້ລະເບີດຂອງເອກະຊົນ ເພື່ອ ຊ່ວຍເຫລືອດ້ານມະນຸດສະທໍາ ແລະບໍ່ສ້າງຜົນກໍາໄລ ມີສໍານັກງານໃຫຍ່ຢູ່ທີ່ເມືອງ Manchester ປະເທດອັງກິດ ແລະມີຫ້ອງການຕາງໜ້າທີ່ນະຄອນຫລວງ ວໍຊິງຕັນ ດີ ຊີ ຊຶ່ງໄດ້ຕັ້ງຂື້ນມາໃນປີ 2000 ປັດຈຸບັນນີ້ MAG ກໍາລັງປະຕິບັດງານຢູ່ໃນສາມຂົງເຂດ ຄື ອາຟຣິກາ ພາກຕາເວັນອອກກາງ ແລະເອເຊຍ ຮວມທັງໝົດ 17 ປະເທດ ໂດຍນໍາພາ ແລະຝຶກສອນປະຊາຊົນທ້ອງຖີ່ນໃຫ້ ເປັນຜູ້ເຮັດວຽກເກັບກູ້ລະເບີດເອົາເອງ ຢູ່ໃນປະເທດ ຂອງເຂົາເຈົ້າ ອົງການ MAG ໄດ້ເລີ້ມປະຕິບັດງານຢູ່ໃນລາວມາແຕ່ຕົ້ນຊຸມປີ 1990 ໂດຍເຈາະຈົງເກັບ ກູ້ແລະທໍາລາຍລະເບີດ ຢູ່ໃນເຂດທີ່ມີປະຊາຊົນອາໃສຢູ່ ແລະທໍາມາຫາກີນຢູ່ເທົ່ານັ້ນ ລະຫວ່າງປີ  2007-2011 ອົງການ MAG ໄດ້ເກັບກູ້ແລະຍົກຍ້າຍລະເບີດ ຈໍານວນ 23 778 ໜ່ວຍ ແລະ ທໍາລາຍ 145 000 ໜ່ວຍ ຊຶ່ງໄດ້ຊ່ວຍໃຫ້ປະຊາກອນລາວ ຈໍານວນ 330 000 ຄົນ ສາມາດສ້າງສາປະຊາຄົມໃຫ້ເປັນບ່ອນ ທໍາມາຫາກິນ ແລະດໍາລົງຊີວິດຢູ່ ດ້ວຍຄວາມປອດໄພ ແຕ່ລະປີ ອົງການ MAG ໄດ້ຮັບທຶນຈາກ ກະຊວງການຕ່າງປະເທດຂອງສະຫະລັດອາເມ ຣິກາ ເປັນຈໍານວນຫລາຍລ້ານໂດລາ ນອກນັ້ນຍັງໄດ້ມາຈາກສ່ວນບຸກຄົນ ອົງການຈັດຕັ້ງ ແລະບໍລິສັດຕ່າງໆ ໂດຍສະເພາະຢ່າງຍິງແມ່ນການຫາລາຍໄດ້ປະຈໍາປີມາສົມທົບທຶນບໍລິ ຫານວຽກງານເກັບກູ້ລະເບີດທັງໝົດ ງານຫາລາຍໄດ້ໃນເດືອນແລ້ວນີ້ ແມ່ນເທື່ອທໍາອິດທີ່ຈັດຂຶ້ນຢູ່ວໍຊິງຕັນ ດີຊີ ຂອງອົງການ MAG ສໍາລັບປີ 2012 ນີ້ ທີ່ຮ້ານອາຫານຈີນແຫ່ງນຶ່ງ ໂດຍໄດ້ຮັບການປະສານງານຈາກ ທ່ານກາຍຍະສິດ ຣັດຕະນະວົງກົດ ທີ່ເປັນຫລັກອຸດໜຸນທາງດ້ານການເງິນ ແລະດ້ວຍການ ຮ່ວມມືຈາກອົງການຈັດຕັ້ງອື່ນໆຂອງຊາວລາວໃນເຂດນີ້ ໂຮມທັງສະມາຄົມສະຕີ ລາວ- ອາເມຣິກັນ ທີ່ໄດ້ຈັດການສະແດງສິນລະປະພື້ນເມືອງລາວ ເຊ່ນວ່າ ການເສບດົນຕີພື້ນເມືອງ ການຟ້ອນພື້ນເມືອງ ຂອງບັນດາລູກຫລານສະມາຊິກ ແລະອົງການ Legacies of War ຫລືມູນມໍລະດົກຈາກສົງຄາມ ທີ່ນໍາພາໂດຍຍານາງຈັນນະພາ ຄໍາວົງສາ ຊຶ່ງເປັນອີກອົງການ ນຶ່ງທີ່ພະຍາຍາມຫາທາງຊ່ວຍກໍາຈັດມູນມໍລະດົກທີ່ຕົດທອດມາຈາກສົງຄາມ ກໍຄືລະເບີດບໍ່ ທັນແຕກທີ່ຍັງຕົກຄ້າງຢູ່ໃນລາວນັ້ນ ນອກນີ້ແລ້ວ ກໍມີລາຍການສະແດງດົນຕີແລະເຕັ້ນລໍາ ໂດຍນັກຮ້ອງລາວ ຈາກລັດອື່ນໆ ແລະຮອດຈາກການາດາ ທີ່ໄດ້ເດີນທາງມາຮ່ວມສົມທົບ ສ້າງຄວາມມ່ວນຊື່ນ ບັນດາແຂກຜູ້ມີກຽດ ທັງລາວແລະຕ່າງປະເທດ ທີ່ໄດ້ເຂົ້າຮ່ວມ ກໍມີອົງການຈັດຕັ້ງຕ່າງໆ ຫົວໜ້າບໍລິສັດຕ່າງໆ ແລະເຈົ້າໜ້າທີ່ຈາກສະຖານເອກອັກຄະລັດຖະທູດ ສປປ ລາວ ປະ ຈໍານະຄອນຫລວງວໍຊິງຕັນ ດີຊີ ພາຍໃນຫ້ອງອາຫານ ມີການວາງສະແດງຮູບພາບຂອງ ຜູ້ໄດ້ຮັບເຄາະຮ້າຍຈາກລະເບີດ ແລະສາຍຮູບເງົາສາລະຄະດີ Surviving the Peace ກ່ຽວກັບການປະຕິບັດງານຂອງ MAG ຢູ່ໃນລາວ ແລະຜົນກະທົບຈາກລະເບີດບໍ່ທັນແຕກ ຕໍ່ປະຊາຊົນລາວ ຊຶ່ງໃນແຕ່ລະປີ ມີຫລາຍຮ້ອຍຄົນເສຍອົງຄະແລະເສຍຊີວິດໄປ ກໍມີ ບຸກຄົນສໍາຄັນອີກຄົນນຶ່ງ ຈາກປະຊາຄົມລາວ-ອາເມຣິກັນ ທີ່ໄປຮ່ວມ ໃນງານຫາລາຍໄດ້ ຄືນນັ້ນ ຄື ທ່ານນາງ Mee Moua ອະດີດສະມາຊິກສະພາສູງລັດມີນີໂຊຕາ ເຊື້ອສາຍ ລາວມົ້ງ-ອາເມຣິກັນຄົນທໍາອິດ ປັດຈຸບັນ ທ່ານນາງເປັນຜູ້ອໍານວຍການບໍລິຫານ ສູນກາງ ຍຸຕິທໍາເອເຊຍອາເມລິກັນ (Asian American Justice Center) ທີ່ນະຄອນຫລວງວໍຊິງ ຕັນ ດີຊີ ທ່ານນາງໄດ້ໃຫ້ເຫດຜົນໃນການມາຮ່ວມງານຄັ້ງນີ້ ພ້ອມກັບເລົ່າເຖິງເບື້ອງຫລັງ ຄວາມເປັນມາ ຂອງທ່ານນາງເອງວ່າ: ງານຫາລາຍໄດ້ສົມທົບທຶນໃນການເກັບກູ້ລະເບີດທີ່ບໍ່ທັນແຕກຢູ່ປະເທດລາວໃນຄືນນັ້ນ ດໍາເນິນໄປຈົນເຖິງທ່ຽງຄືນ ທ່າມກາງບັນຍາກາດແຫ່ງ ຄວາມມ່ວນຊື່ນລື້ນເລີງ ໄມຕີຈິດ ມິດຕະພາບອັນອັນແຈ່ມໃສ ແລະ ຄວາມອິ່ມອົກອິ່ມໃຈຂອງບັນດາຜູ້ທີ່ໄປຮ່ວມ ທີ່ໄດ້ເຮັດ ບຸນແລະຊ່ວຍເຫລືອສະໜັບສະໜຸນວຽກງານດ້ານມະນຸດສະທໍາຢູ່ໃນປະເທດລາວ ຊຶ່ງເປັນ ບ້ານເກີດເມືອງນອນຂອງຫລາຍໆຄົນ ທີ່ໄປຮ່ວມງານນັ້ນ ເປັນ